MINUTI
KAMRA TAD-DEPUTATI

IL-ĦDAX-IL PARLAMENT

SEDUTA NRU 503
It-Tlieta, 2 ta’ Ottubru 2012 
Il-Kamra tad-Deputati ltaqgħet fis-Sala tal-Parlament, il-Palazz, il-Belt Valletta, fis-6.07 pm.  
L-iSpeaker, l-Onor Michael Frendo, ippreseda.

PREŻENTI

Il-Ministri u l-Membri kollha kienu preżenti minbarra l-Ministru għall-Kompetizzjoni Ġusta, Negozji Żgħar u l-Konsumatur, is-Segretarju Parlamentari l-Onor Mario Galea, l-Onor Evarist Bartolo, l-Onor Leo Brincat, l-Onor Gino Cauchi, l-Onor Marie Louise Coleiro Preca, l-Onor Helana Dalli, l-Onor Michael Falzon, l-Onor Angelo Farrugia, l-Onor Marlene Farrugia, l-Onor Michael Farrugia, l-Onor Michael Gonzi, l-Onor Gavin Gulia, l-Onor Charles Mangion, l-Onor Peter Micallef, l-Onor Carmelo Mifsud Bonnici, l-Onor Jesmond Mugliett, l-Onor Jeffrey Pullicino Orlando, l-Onor Anton Refalo, l-Onor Joseph Sammut, l-Onor Stephen Spiteri, l-Onor Adrian Vassallo u l-Onor Francis Zammit Dimech.
SKUŻATI

L-Onor Francis Agius, l-Onor Joe Debono Grech u l-Onor George Vella kienu msiefra fuq xogħol parlamentari.

TALBA 
L-Iskrivan tal-Kamra qal it-talba.
MINUTI
Il-Minuti tas-Seduta Nru 502 li saret fl-1 ta’ Ottubru 2012 kienu konfermati.

MISTOQSIJIET

Mistoqsijiet ġew magħmula u mogħtija tweġiba. 

Fis-6.30 pm l-aħħar mistoqsija kienet numru 36155 u l-mistoqsijiet l-oħra kollha li dehru fuq l-aġenda ngħataw tweġiba bil-miktub.

TQEGĦID TA’ KARTI

Il-Ministru għall-Infrastruttura, Trasport u Komunikazzjoni qiegħed fuq il-Mejda tal-Kamra:-

P.L. 10568

Tagħrif dwar safar minn Transport Malta bejn l-2010 u l-2012, bi tweġiba għall-mistoqsija parlamentari numru 36296; u

P.L. 10569

Tabella li turi kemm sar użu mill-parkeġġi fil-Park and Rides bejn Settembru 2011 u Lulju 2012, bi tweġiba għall-mistoqsija parlamentari numru 36299.
Il-Ministru tal-Finanzi, l-Ekonomija u Investiment qiegħed fuq il-Mejda tal-Kamra:-
P.L. 10570
Kopja tal-annual report u financial statements tal-Financial Intelligence Analysis Unit għas-sena 2011.

Il-Ministru għat-Turiżmu, l-Ambjent u l-Kultura qiegħed fuq il-Mejda tal-Kamra:-

P.L. 10571
Kopja tar-revised site plan, ritratti u pjanti li juru t-tneħħija tat-trakkar u l-ankraġġ tal-biċċiet tal-baħar, ‘il barra mill-port tal-Imġarr, Għawdex, bi tweġiba għall-mistoqsija parlamentari numru 36271; u
P.L. 10572
Informazzjoni li turi r-riżultati tat-tniġġis tal-arja f’Malta u f’Għawdex, bejn l-2008 u l-2011, bi tweġiba għall-mistoqsija parlamentari numru 36157.
KSUR TA’ PRIVILEGG

L-Onor Franco Debono qajjem każ ta’ ksur ta’ privileġġ skont l-artiklu 11, partikolarment il-paragrafu (j), tal-Ordinanza dwar il-Privileġġi u s-Setgħat tal-Kamra tad-Deputati, Kap 113, kontra l-PBS, il-preżentatur tal-programm “Close Up” Pierre Portelli u Dr Andrew Borg Cardona, b’riferenza għal xi diskors li ntqal fil-programm “Close Up” li xxandar fuq il-PBS it-Tnejn, 1 ta’ Ottubru 2012.
MOZZJONIJIET

324. ABBOZZ TA’ LIĠI DWAR IL-PROFESSJONI TAX-XOGĦOL MAŻ-ŻGĦAŻAGĦ
Is-Segretarju Parlamentari l-Onor Clyde Puli, f’isem il-Ministru tal-Edukazzjoni u  x-Xogħol, ippropona l-Ewwel Qari tal-Abbozz ta’ Liġi msejjaħ “Att tal-2012 dwar il-Professjoni tax-Xogħol maż-Żgħażagħ”.

L-Onor David Agius issekonda.

Il-mozzjoni għaddiet nem. con. u l-Abbozz ta’ Liġi nqara l-Ewwel Darba.

325. ABBOZZ TA’ LIĠI LI JIRREGOLA L-PROFESSJONI LEGALI U BIEX JIPPROVDI GĦAL ĦWEJJEĠ OĦRA KONNESSI U KONSEGWENZJALI 

Il-Viċi Prim Ministru u Ministru tal-Affarijiet Barranin, f’isem il-Ministru tal-Ġustizzja, Konsultazzjoni Pubblika u l-Familja, ippropona l-Ewwel Qari tal-Abbozz ta’ Liġi msejjaħ “Att biex jirregola l-Professjoni Legali u biex jipprovdi għal ħwejjeġ oħra konnessi u konsegwenzjali”.

L-Onor David Agius issekonda.

Il-mozzjoni għaddiet nem. con. u l-Abbozz ta’ Liġi nqara l-Ewwel Darba.

326. ABBOZZ TA’ LIĠI LI JIPPROVDI DWAR IR-REGOLAMENTAZZJONI TAL-PROFESSJONI TAL-COUNSELLING U BIEX JIPPROVDI GĦAL ĦWEJJEĠ KONNESSI MAGĦHA U LI HUMA ANĊILLARI GĦALIHA
Il-Viċi Prim Ministru u Ministru tal-Affarijiet Barranin, f’isem il-Ministru tal-Ġustizzja, Konsultazzjoni Pubblika u l-Familja, ippropona l-Ewwel Qari tal-Abbozz ta’ Liġi msejjaħ “Att biex jipprovdi dwar ir-Regolamentazzjoni tal-Professjoni tal-Counselling u biex jipprovdi għal ħwejjeġ konnessi magħha u li huma anċillari għaliha”.

L-Onor David Agius issekonda.

Il-mozzjoni għaddiet nem. con. u l-Abbozz ta’ Liġi nqara l-Ewwel Darba.

323. TRASFERIMENT TAL-BINI TAL-MEDICAL SCHOOL F’TAL-PIETÀ LILL-PROVINĊJA MALTIJA TAL-PATRIJIET AGOSTINJANI 

Il-Viċi Prim Ministru u Ministru tal-Affarijiet Barranin, f’isem il-Ministru għall-Kompetizzjoni Ġusta, Negozji Żgħar u l-Konsumatur, ippropona:-

Billi huwa l-impenn ta’ dan il-Gvern li jiżgura li l-poplu tagħna jkollu l-aqwa servizzi ta’ edukazzjoni u taħriġ;

Billi l-Gvern jagħraf l-importanza kbira tal-kontribut mogħti mill-Knisja u s-settur privat fil-qasam edukattiv;

Billi l-Gvern jirrikonoxxi li dan il-kontribut huwa parti sħiħa mill-infrastruttura edukattiva ta’ pajjiżna; u

Billi ntlaħaq ftehim bejn il-Gvern u l-Provinċja Maltija tal-Patrijiet Agostinjani ħalli l-estesjoni tal-Kulleġġ Santu Wistin f’Tal-Pietà tkun tista’ ssir fiċ-ċirkostanzi li żviluppaw;

Għalhekk, billi l-Gvern tar-Repubblika ta’ Malta għandu l-ħsieb jgħaddi b’ċens il-binja li qabel kienet il-Medical School f’Tal-Pietà sabiex il-Provinċja Maltija tal-Patrijiet Agostinjani jkunu jistgħu jagħmlu l-estensjoni tal-iskola f’din il-proprjetà, taħt il-kundizzjonijiet;

(a) li l-Provinċja Maltija tal-Patrijiet Agostinjani jagħtu b’ċens l-art proprjetà tagħhom fejn kienu sa jibnu l-estensjoni lill-gvern;

(b) Il-gvern jagħti lura b’subċens lill-Provinċja Maltija tal-Patrijiet Agostinjani l-art fejn il-Provinċja kienu sa jibnu l-estensjoni taħt il-kundizzjoni li ma jsirx żvilupp ta’ bini;

(c) il-Gvern jagħti l-użu ta’ parkeġġ lill-Provinċja Maltija tal-Patrijiet Agostinjani fil-car park li jinsab quddiem il-Medical School;

U billi huwa maħsub fil-paragrafu (d) tas-sub-artikolu (1) tal-artikolu 3 tal-Kapitolu 268 Att dwar it-Trasferiment ta’ Artijiet tal-Gvern li art li tkun proprjetà tal-Gvern jew amministrata minnu tista’ tiġi trasferita skont riżoluzzjoni speċjali tal-Kamra tad-Deputati li tkun fis-seħħ fil-waqt tat-trasferiment;

U billi huwa xieraq li t-traferiment fuq imsemmi jsir skont riżoluzzjoni speċjali tal-Kamra tad-Deputati;

Għalhekk huwa b’dan riżolut li l-art bil-bini tal-Medical School f’Tal-Pietà taħt il-kundizzjonijiet imsemmija (a), (b) u (c) hawn fuq u kif deskritt aħjar fl-abbozz tal-ftehim li jinsab imqiegħed fuq il-Mejda tal-Kamra tiġi mogħtija lill-Provinċja Maltija tal-Patrijiet Agostinjani għaż-żmien, għall-iskopijiet u skont il-pattijiet u kundizzjonijiet imsemmija fl-istess abbozz.

L-Onor David Agius issekonda.
Il-mozzjoni għaddiet nem. con.

312. MOZZJONI LI TAWTORIZZA L-ĦRUĠ TA’ ORDNI MILL-PRIM MINISTRU DWAR L-APPROVAZZJONI TAD-DEĊIŻJONI TAL-KUNSILL EWROPEW TAL-25 TA’ MARZU 2011 LI TEMENDA L-ARTIKOLU 136 TAT-TRATTAT DWAR IL-FUNZJONAMENT TAL-UNJONI EWROPEA FIR-RIGWARD TA’ MEKKANIŻMU TA’ STABBILITÀ GĦALL-ISTATI MEMBRI LI L-MUNITA TAGĦHOM HIJA L-EURO
Il-Ministru tal-Finanzi, l-Ekonomija u Investiment, f’isem il-Prim Ministru, ippropona:
Peress li fil-25 ta’ Marzu 2011, il-Kunsill Ewropew, wara li kkunsidra l-proposta għar-reviżjoni tal-Artikolu 136 tat-Trattat dwar il-Funzjonament tal-Unjoni Ewropea ppreżentatata lill-Kunsill Ewropew mill-Gvern Belġjan fis-16 ta’ Diċembru 2010; wara li kkunsidra l-opinjoni tal-Parlament Ewropew; wara li kkunsidra l-opinjoni tal-Kummissjoni Ewropea u wara li kiseb l-opinjoni tal-Bank Ċentrali Ewropew, addotta d-deċiżjoni li Artikolu 136 tat-Trattat dwar il-Funzjonament tal-Unjoni Ewropea għandu jiġi emendat billi jiżdied il-paragrafu kif ġej:

“3.  L-Istati Membri li l-munita tagħhom hija l-euro jistgħu jistabbilixxu mekkaniżmu ta’ stabbilità li jkun attivat jekk ikun indispensabbli biex tiġi salvagwardjata l-istabbilità taż-żona tal-euro kollha. L-għoti ta’ kwalunkwe assistenza finanzjarja meħtieġa taħt il-mekkaniżmu ser ikun suġġett għal kondizzjonalità stretta.”

Peress li din id-deċiżjoni teħtieġ li tiġi rratifikata mill-partijiet kollha sabiex tiġi fis-seħħ;

Peress li bis-saħħa tas-sub-artikolu (2) tal-Artikolu 2 tal-Att dwar l-Unjoni Ewropea (Kap 460), il-Prim Ministru jista’ jagħmel Ordni sabiex trattat speċifikat fl-Ordni, jew deċiżjoni tal-Kunsill Ewropew speċifikat fl-ordni, titqies bħala ħaġa waħda mat-Trattat tal-Adeżjoni ta’ Malta mal-Unjoni Ewropea;

Peress li l-istess sub-artikolu jipprovdi li l-ebda Ordni bħal dik ma tista’ ssir qabel ma abbozz tal-istess ikun approvat b’riżoluzzjoni tal-Kamra;

Peress li l-Prim Ministru beħsiebu joħroġ Ordni kif fuq imsemmi li abbozz tiegħu qiegħed jiġi anness ma’ din ir-riżoluzzjoni;

U peress li l-istess sub-artikolu (2) tal-Artikolu 2 tal-Att dwar l-Unjoni Ewropea jipprovdi li tali riżoluzzjoni għandha tiġi l-ewwel sottomessa għall-eżami mill-Kumitat Permanenti għall-Affarijiet Barranin u Ewropej (jew dak il-Kumitat Permanenti li minn żmien għall-ieħor jissostitwixxi l-istess Kumitat);

Peress li s-sub-artikolu 2 tal-Artikolu 2 tal-Att tal-2003 l-Unjoni Ewropea jipprovdi wkoll li l-Kumitat Permanenti għall-Affarijiet Barranin u Ewropej għandu jiltaqa’ fi żmien ħmistax-il jum minn meta tkun ġiet intavolata l-mozzjoni f’liema terminu għandu jsir rapport lill-istess Kamra dwar il-mozzjoni u d-diskussjoni dwarha f’dak il-Kumitat mill-President tiegħu,  u wara il-preżentazzjoni ta’ dak ir-Rapport il-Kamra għandha tipproċedi għal dibattitu u votazzjoni dwar dik il-mozzjoni;

Peress li fit-22 ta’ Ġunju 2012 il-Prim Ministru ta avviż ta’ din il-mozzjoni;

Għalhekk issa din il-Kamra tirriżolvi li tawtorizza l-ħurġ tal-Ordni mill-Prim Ministru li l-abbozz tagħha jinsab anness ma’ din ir-riżoluzzjoni.

L-Onor David Agius issekonda.
Il-Ministru tal-Finanzi, l-Ekonomija u Investiment ressaq din l-Emenda:

Klawsola 3 tal-Abbozz tal-Ordni tal-Prim Ministru anness mal-Mozzjoni 312

Fi Klawsola 3 tal-abbozz tal-Ordni tal-Prim Ministru, anness mal-mozzjoni 312, minnufih wara l-kliem 

“3.
Għall-finijiet tal-artikolu 2(2) tal-Att, huwa b’dan dikjarat li d-Deċiżjoni Speċifikata għandha titqies ħaġa waħda mat-Trattat,” 

għandu jiżdied dan li ġej:
“waqt li jistqarr l-intendiment tiegħu li fejn it-Trattat jirreferi għall-Istabbilità finanzjarja taż-Żona tal-Ewro, dan għandu jiġi interpretat li jfisser kemm iż-żona tal-Ewro kollha kemm hi jew wieħed mill-Istati Membri, meħud għalih waħdu, hu x’inhu d-daqs tiegħu.”
Clause 3 of the Draft Order of the Prime Minister attached to Motion 312

In Clause 3 of the draft Order of the Prime Minister, attached to Motion 312, immediately following the words
“3.
For the purposes of article 2(2) of the Act, it is hereby declared that the Specified Decision shall be regarded as one with the Treaty,”

there shall be added the following:  

“while stating the Government’s understanding that where the Treaty refers to financial stability of the Euro Area, this should be interpreted to mean the Euro Area as a whole or one of its Member States in isolation, whatever its size.”
L-Onor Alfred Sant issekonda.

Bil-permess tal-Kamra, il-ħin tal-interruzzjoni tax-xogħol twal bi ftit minuti.

L-emenda għaddiet nem. con.

Il-mozzjoni, kif emendata, għaddiet nem. con.

AĠĠORNAMENT

Fid-9.07 pm il-Ministru tal-Finanzi, l-Ekonomija u Investiment ippropona l-aġġornament tal-Kamra għal nhar l-Erbgħa, 3 ta’ Ottubru 2012 fis-6.00 pm b’din l-aġenda:

Mozzjonijiet 

Riżoluzzjoni għar-Ratifika tat-Trattat dwar Sabbilità, Kordinazzjoni u Governanza magħmul fi Brussell fit-2 ta’ Marzu 2012

Ordnijiet tal-Ġurnata
Abbozz ta’ Liġi li jemenda diversi liġijiet li għandhom x’jaqsmu mal-klassifikazzjoni tal-films u l-palk  -  Tieni Qari (Kont);
Abbozz ta’ Liġi li jemenda l-Att dwar il-Patrimonju Kulturali  -  Tieni Qari;
Abbozz ta’ Liġi dwar il-Protezzjoni ta’ Embrijuni -  Tieni Qari;

Abbozz ta’ Liġi dwar is-Saħħa Mentali  -  Tieni Qari;
Abbozz ta’ Liġi biex jemenda l-Att dwar il-Protezzjoni u l-Privatezza tad-Data  -  Tieni Qari;
Abbozz ta' Liġi li jemenda l-Kodiċi Ċivili (Emenda Nru 3)
-  Tieni Qari;
Mozzjoni mressqa mill-Onor Franco Debono dwar il-qasam tal-Ġustizzja  -  Kontinwazzjoni;
Abbozz ta’ Liġi li jemenda l-Att dwar il-Periti  -  Tieni Qari;
Abbozz ta’ Liġi dwar il-Protezzjoni ta’ Min jiżvela Informazzjoni li tkun Protetta  -  Tieni Qari;  

Abbozz ta’ Liġi li jemenda l-Att dwar il-Bank Ċentrali ta’ Malta  - Tieni Qari;
Abbozz ta’ Liġi li jemenda Diversi Liġijiet li jirrigwardaw Materji Kriminali  -  Tieni Qari;
Abbozz ta’ Liġi li jemenda Diversi Liġijiet dwar is-Servizzi Finanzjarji  -  
Tieni Qari;
Abbozz ta’ Liġi li jemenda l-Att dwar il-Probation
-  Tieni Qari; u
Abbozz ta’ Liġi li jemenda l-Kodiċi ta’ Organizzazzjoni u Proċedura Ċivili  -  Tieni Qari.
__________

Abbozz ta’ Liġi dwar ir-Reġistru Ċentrali -  Kumitat Permanenti;
Abbozz ta’ Liġi li jemenda l-Att dwar il-Kummissjoni Permanenti Kontra l-Korruzzjoni  -  Kumitat Permanenti;
Abbozz ta’ Liġi li jemenda l-Kodiċi Ċivili -  
Kumitat Permanenti; u
Abbozz ta’ Liġi li jemenda l-Att dwar l-Impiegi u r-Relazzjonijiet Industrijali  -  Kumitat Permanenti.
Fid-9.37 pm il-Kamra aġġornat mingħajr ma saret il-mistoqsija.
RAYMOND SCICLUNA

SKRIVAN TAL-KAMRA

KONFERMATI

